酬春湖史履庸惠四皓圖
作者：艾性夫
朝代：宋

paragraphs: 有客有客吾春湖，踏霜打門呼老夫。
寒溫粗了不暇坐，兩手奉我商山圖。
皓首龐眉髪如漆，千古高人誰畫出。
疏行大字各題詩，頗類涪翁老年筆。
綺里季，夏黄公，春風拍浮酒兩鍾。
仰天但覺宇宙窄，麾麈一掃塵凡空。
東園甪里更蕭散，石鼎茶瓢風日晚。
琵琶不作兒女悲，橫琴靜送飛鴻遠。
周家遺民方避秦，留侯眼高識天人。
翩翩小出奠危社，落落高舉連青雲。
感君持贈慰枯槁，玉雪輝輝見諸老。
何當乘鶴參翱翔，風露清凉咽瑶草。